Псыр псэхэлъхьэжщ
Республикэм щыIэ гугъуехь нэхъыщхьэхэм ящыщщ цIыхухэр псыкIэ тэмэму къызэгъэпэща зэрымыхъур. Абы хэкIыпIэхэр къыхуагъуэтыну унафэ пыухыкIахэр щIэх-щIэхыурэ ящIми, Iуэхур хуэмущ зэрыкIуатэр. Апхуэдэу иджыблагъэ «Псы къабзэ» федеральнэ проектыр гъэзэщIэным ипкъ иткIэ, Лэскэн районым хыхьэ Анзорей жылэм псы къыщIэшыпIэщIэ ухуэным хуэунэтIа лэжьыгъэхэр щрагъэжьащ.
Мы зэманым ирихьэлIэу ухуакIуэхэм метр 30-кIэ щIыр ябрууащ, абы бжьамийхэр ирагъэувэхащ. Псори зэхэту псы къыщIэшыпIэм и куууагъыр метри 130-рэ хъунущ. Ар зыхуей хуэзэу зэфIагъэкIмэ, къуажэдэсхэр ирикъуу псыкIэ къызэгъэпэща хъуну мэгугъэ. Псы къыщIэшыпIэщIэм падзэнущ Лениным, Къэжэрым, Щынахъуэм, Маркс сымэ я цIэхэр зезыхьэ уэрамхэм тес унагъуэхэр.
Къуажэдэсхэм тэмэму псыр зэраIэрымыхьэм къыхэкIыу, интернетым и напэкIуэцIхэм тхьэусыхафэхэр къралъхьэрт. Арати, районым и унафэщIхэм къыхалъхьащ иджыри зы псы къыщIэшыпIэ яухуэну. Къапщтэмэ, Анзорей жылэм апхуэдэ ухуэныгъэу 4 дэтщ, итIани псыр зэпымыууэ жылэдэсхэм яIэрыхьэркъым, махуэ псом крантIым ткIуэпс къыщимыж куэдрэ къохъу. Псом хуэмыдэу, цIыхухэр егъэлеяуэ гугъу йохь гъэмахуэ лъэхъэнэм.
Иджы ухуэныгъэщIэр хьэзыр хъумэ, абы Iэмал къаритынущ псыуэ къыщIашыр нэхъыбэ хъунымкIэ икIи гукъанэ къыхэмыкIыу къуажэдэсхэр арэзы ящIыну мэгугъэ.
Тхьэхущынэ Ланэ.
